### 10.    Projekt Tjørnens Kvarter - Frigivelse af midler til arkæologiske udgravninger

**Åbent**

Sagsnr.: 326-2016-44838       J.nr.: 13.06.00           Dokumentnr.:
326-2018-65037

**Sagstype**

Beslutning.

**Resume og sagens baggrund**

Lokalplan 73 for et område ved Høng blev vedtaget i 2007, og
området blev delvis byggemodnet. Herunder blev ca. 1/3 af området tjekket af
museet for arkæologiske forhold. Da der nu er efterspørgsel efter andre
delområder til beboelse foreslås, at hele den øvrige del af lokalområdet
undersøges for arkæologi.

**Indstillinger**

Direktøren indstiller, at

1. der gives
anlægsbevilling på 407.000 kr. finansieret af de likvide aktiver, alternativt
indstilles, at

2. der gives en
anlægsbevilling på 220.000 kr. hvis kun den vestlige del ønskes tjekket i
første omgang.

**Behandling**

Økonomiudvalget, Kommunalbestyrelsen.

**Sagsfremstilling**

Museet skal have mulighed for at tjekke alle arealer for
forhold af arkæologisk interesse, inden der må graves og funderes på dem. Dette
blev foretaget på delområderne B1-B4 allerede i forlængelse af
lokalplanvedtagelsen i 2007. Da der nu også er interesse for at bygge på den
østlige del af lokalplanområdet B10-B13, og den midterste del af
lokalplanområdet, B6-B9, foreslås der prøvegravninger på hele den resterende
del af lokalplanområdet. Alternativt kunne den østlige del tjekkes i første
omgang.

Det mest konkrete kommende byggeprojekt er et botilbud, der
planlægges af Voksenspecialenheden i den vestlige del, hvor der regnes med at
"gå i jorden" i foråret 2019. Det drejer sig om flytning af det
nuværende Dina Vestergaard. De øvrige 7 byggefelter i det område, der nu foreslås
undersøgt for arkæologi, kan være både parcelhuse og tæt-lavt byggeri.
Administrationen arbejder med at byggemodne 23 parcelhusgrunde i den østlige
del af området, så der kan bygges allerede i år. Det vurderes, at en del vil
blive afsat, så der bliver brug for at byggemodne flere grunde allerede i 2019,
således at der er grunde parat i området når der er efterspørgsel.

Det er ikke økonomisk fordelagtigt at splitte de
arkæologiske udgravninger op i for mange dele, da det gør den samlede pris
højere. Dette gælder også, hvis udgravningerne skal gennemføres med
vinterforanstaltninger. Derfor foreslås at tjekke hele den resterende del af
lokalplanområdet, når arbejdet er i gang- og at gøre det inden vinter.

**Økonomiske konsekvenser**

Ifølge det af Slots- og Kulturstyrelsen godkendte budget vil
et tjek af den østlige del koste 200.000 kr. Der foreslås afsat 220.000 kr.
inkl. uforudsete udgifter. Ifølge det af Slots- og Kulturstyrelsen godkendte
budget vil et tjek af den midterste del koste 170.000 kr. Der foreslås afsat
187.000 kr. inkl. uforudsete udgifter. I alt foreslås derfor afsat 407.000 kr.

Økonomichefen har ingen bemærkninger.

**Økonomiudvalgets møde den 20.
juni 2018:**

Anbefaler pkt. 1.